CELEX: C2007/269/54
Language: el
Date: 2007-11-10 00:00:00
Title: Υπόθεση C-397/07: Προσφυγή της 27ης Αυγούστου 2007 — Επιτροπή των Ευρωπαϊκών Κοινοτήτων κατά Βασιλείου της Ισπανίας

10.11.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 269/31
            
         Προσφυγή της 27ης Αυγούστου 2007 — Επιτροπή των Ευρωπαϊκών Κοινοτήτων κατά Βασιλείου της Ισπανίας
   (Υπόθεση C-397/07)
   (2007/C 269/54)
   Γλώσσα διαδικασίας: η ισπανική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: Gippini Fournier και M. Afonso)
   
      Καθού: Βασίλειο της Ισπανίας
   Αιτήματα της προσφεύγουσας
   Η προσφεύγουσα ζητεί από το Δικαστήριο:
   
               —
            
            
               Να αναγνωρίσει ότι το Βασίλειο της Ισπανίας:
               
                           —
                        
                        
                           εξαρτώντας από προϋποθέσεις την εφαρμογή των υποχρεωτικών απαλλαγών από τον φόρο εισφοράς·
                        
                     
                           —
                        
                        
                           φορολογώντας εμμέσως τη μεταφορά στην Ισπανία της έδρας της πραγματικής διοικήσεως ή της καταστατικής έδρας των εταιριών που δεν υπέκειντο σε φόρο ανάλογο με τον ισπανικό στη χώρα από την οποία προέρχονται·
                        
                     
                           —
                        
                        
                           φορολογώντας εμμέσως το κεφάλαιο που χρησιμοποιείται για τη διενέργεια εμπορικών πράξεων μέσω υποκαταστημάτων ή μόνιμων εφκαταστάσεων εταιριών εγκατεστημένων σε κράτος μέλος που δεν εφαρμόζει φόρο ανάλογο του ισπανικού,
                        
                     παρέβη τις υποχρεώσεις που υπέχει από την οδηγία 69/335/ΕΟΚ (1) του Συμβουλίου, της 17ης Ιουλίου 1969.
            
         
               —
            
            
               Να καταδικάσει το Βασίλειο της Ισπανίας στα δικαστικά έξοδα.
            
         Ισχυρισμοί και κύρια επιχειρήματα
   
               —
            
            
               Η οδηγία 69/335 προβλέπει τη διατήρηση του status quo όσον αφορά τη δυνατότητα των κρατών μελών να εισαγάγουν εκ νέου φόρο εισφοράς ή να υποβάλουν εκ νέου στον φόρο αυτόν απαλλασσόμενες πράξεις. Ως εκ τούτου, η Ισπανία δεν μπορεί να καταργήσει τις απαλλαγές της και να φορολογήσει όλες τις πράξεις στις οποίες έχει εφαρμογή του ειδικό καθεστώς του βασιλικού διατάγματος 4/2004, αλλά οι οποίες δεν εμπίπτουν στο πεδίο εφαρμογής του παλαιού άρθρου 7.1.b και 7.1.b bis. Η Ισπανία οφείλει να εφαρμόσει την απαλλαγή του άρθρου 45.1.B.10 σε όλες τις πράξεις που εμπίπτουν στο πεδίο εφαρμογής του ειδικού καθεστώτος που προβλέπει το βασιλικό διάταγμα 4/2004, ανεξαρτήτως του αν το ειδικό αυτό καθεστώς εφαρμόζεται ήδη στην πράξη.
            
         
               —
            
            
               Το άρθρο 4 της οδηγίας 69/335 απαριθμεί εξαντλητικά τις πράξεις που υπόκεινται σε φόρο εισφοράς. Σύμφωνα με το άρθρο 4, παράγραφος 1, στοιχείο ζ', απαλλάσσεται του φόρου εισφοράς η μεταφορά της έδρας της πραγματικής διοικήσεως μιας εταιρίας, ενώσεως προσώπων ή νομικού προσώπου, που θεωρείται, για την καταβολή του φόρου εισφοράς, ως κεφαλαιουχική εταιρία στο Κράτος μέλος υποδοχής, ενώ δεν θεωρείται ως κεφαλαιουχική εταιρία στο Κράτος μέλος προελεύσεως. Η μεταφορά της έδρας κεφαλαιουχικής εταιρίας σε άλλο κράτος μέλος δεν υπόκειται σε φόρο εισφοράς, ακόμη και αν η εταιρία δεν φορολογούνταν με τέτοιο φόρο στο κράτος μέλος στο οποίο συστήθηκε. Κατά τα λοιπά, δεν υπάρχει καμιά ένδειξη ότι η ισπανική νομοθεσία εφαρμόζεται αποκλειστικά στις περιπτώσεις φοροδιαφυγής ή φορολογικής απάτης.
            
         
               —
            
            
               Η Ισπανία δεν μπορεί να επιβάλλει φόρο εισφοράς στο μέρος του κεφαλαίου που χρησιμοποιείται για τη διενέργεια εμπορικών πράξεων, σε ισπανικό έδαφος, μέσω υποκαταστημάτων ή μόνιμων εγκαταστάσεων. Όπως αναφέρεται σαφώς στο άρθρο 2, παράγραφος 1, της οδηγίας 69/335, η Ισπανία δεν μπορεί να επιβάλει φόρο εισφοράς στις εταιρίες των οποίων η έδρα της πραγματικής διοικήσεως βρίσκεται σε άλλο κράτος μέλος και όχι στην Ισπανία. Το άρθρο 2, παράγραφος 3, της οδηγίας 69/335 προβλέπει ένα μέτρο όπως το εφαρμοζόμενο από την Ισπανία αποκλειστικά για την ειδική περίπτωση εταιρίας της οποίας η καταστατική έδρα ή η έδρα της πραγματικής διοικήσεως βρίσκεται σε τρίτη χώρα. Όσον αφορά το ζήτημα της φοροδιαφυγής ή της φορολογικής απάτης, η Επιτροπή υπογραμμίζει ότι οι ισπανικές διατάξεις εφαρμόζονται χωρίς κανέναν περιορισμό και καμιά διάκριση αναλόγως του αν συντρέχει περίπτωση φοροδιαφυγής ή της φορολογικής απάτης. Κατά συνέπεια, η Ισπανία δεν μπορεί να επικαλεστεί εγκύρως τον δικαιολογητικό αυτό λόγο.
            
         
      (1)  Οδηγία 69/335/ΕΟΚ του Συμβουλίου, της 17ης Ιουλίου 1969, περί των εμμέσων φόρων των επιβαλλομένων επί των συγκεντρώσεων κεφαλαίων (ελλ. ειδ. έκδ.: 09/0020).